Urmareste Modifică dimensiunea fontului: Play

Bucureşti, 24 apr /Agerpres/ - Preşedintele Klaus Iohannis a transmis vineri un mesaj cu prilejul comemorării a 100 de ani de la tragedia istorică a armenilor, în care afirmă că recunoaşterea acestei tragedii reprezintă un semnal important şi necesar pentru eradicarea urii, intoleranţei, rasismului şi xenofobiei.



"La un secol de la evenimentele tragice din 1915, aduc un pios omagiu victimelor poporului armean, care a rezistat peste decenii vicisitudinilor istoriei şi grelei încercări de la începutul secolului trecut. Sute de mii de suflete nevinovate au pierit atunci în crima teribilă care a umbrit umanitatea şi care ne obligă astăzi la recunoaştere şi reconciliere", spune Iohannis în mesaj, potrivit Administraţiei Prezidenţiale.



Potrivit preşedintelui, comemorarea şi conştientizarea dramei prin care a trecut poporul armean reprezintă astăzi demersuri obligatorii pentru ca lumea noastră să-şi însuşească lecţia trecutului.



"Recunoaşterea unei tragedii istorice de proporţiile celei petrecute acum 100 de ani înseamnă un semnal important şi necesar pentru eradicarea urii, intoleranţei, rasismului şi xenofobiei. Respectul pentru victime ne obligă să ne îndreptăm cu toţii gândul către cei dispăruţi şi să ne rugăm în tăcere pentru ei. Fie ca amintirea victimelor să rămână veşnică în inimile noastre!", arată Iohannis în mesajul său. AGERPRES/(AS - autor: Florentina Peia, editor: Andreea Rotaru)